АҞӘА, абҵара 19 – Sputnik, Сариа Кәарцхьиаԥҳа. Апансионат "Ауадҳара" асезон шанаркыз азы Instagram аҿтәи адаҟьаҿы адырра ҟанаҵеит.
"Ауадҳара" асезон рашәара 3 рзы иаанартит. Уажәраанӡа ара рыԥсы ршьеит 1837-ҩык.
"Асезон цәгьамкәа имҩаԥысит. Уадаҩра дук ҳамамызт. Сынтәа рыԥсы ршьеит 1837-ҩык. Урҭ рҟынтәи Аԥснытәқәа – 1711-ҩык, урыстәылатәи атуристцәа – 116-ҩык", - ҳәа еиҭеиҳәеит адиректор Асҭан Арсҭаа.
Иара иажәақәа рыла, 2020 шықәсазы иагьшоурацәамызт, иагьыхьшәашәарацәамызт азы, ашьхараҿы аԥсшьара бзианы ирхыргеит.
"Сынтәа апансионат "Ауадҳара" зыԥсы зшьаз зегьы агәахәара ду роуит ҳәа сыҟоуп. Асезон анааҳарт инаркны амшқәа оумашәа ибзиан. Иагьшоурамызт, иагьыхьшәашәарамызт", - азгәеиҭеит иара.
Иҟан ауадаҩрақәагьы. Аперсонал ахьӡомызт аномерқәа разырхиара.
"Уи зыхҟьаз ицози иаауази рыбжьара аамҭа маҷын. Аиҳараҩык аҩнқәа ҩымш-хымш ҳәа иргон. Аԥхьанатә иҳаздырамызт аҳәаа аадыртуоу иаадмыртуоу, атуристцәа ҟало иҟамло. Уи азы уахыки-ҽнаки ҳәа инеиуазгьы ҳадаҳкылон", - иҳәеит адиректор.
"Ауадҳара" асезон абҵара 1 азы иадыркит.
Аӡынразы апансионат "Ауадҳара" аномерқәа рҿы аԥхарра ахьыҟам азы аԥсшьаҩцәа аднакылом.
Ауадҳара раԥхьатәи асы абҵара 2 рзы илеит. Уажәы уа 45 сантиметра рҟынӡа шьҭоуп.
Иара убас шәаԥхьар ҟалоит: